ประธานาธิบดีบารัค โอบามา กำลังเร่งเร้าให้ชาวอเมริกัน หันมาเชื่อถือรัฐบาล
ประธานาธิบดีบารัค โอบามา กำลังเร่งเร้าให้ชาวอเมริกัน หันมาเชื่อถือรัฐบาล และทำงานร่วมกันเพื่อแก้ไขภาวะเศรษฐกิจ ที่ทรุดหนักและปัญหาอื่นๆ
เศรษฐกิจเป็นเรื่องที่ทรงความสำคัญมากเรื่องหนึ่งในการแถลงแสดงภาวะสหรัฐของท่านประธานาธิบดี เมื่อตอนค่ำวันพุธ ประธานาธิบดีบารัค โอบามายอมรับว่า ชาวอเมริกันจำนวนมากรู้สึกโกรธเคืองและคับแค้นใจ เพราะสงสัยว่าตัวท่าน จะสามารถทำให้เกิดความเปลี่ยนแปลง อย่างที่ให้คำมั่นไว้ระหว่างการหาเสียงเมื่อปีพุทธศักราช 2551ได้หรือไม่?แต่ท่านประธานาธิบดีกล่าวว่า การเปลี่ยนแปลงไม่ใช่เรื่องง่ายๆ และท่านจะมุ่งหน้าดำเนินการเพื่อให้เกิดความเปลี่ยนแปลงนั้นต่อไป ท่านประธานาธิบดีกล่าวไว้ตอนนี้ว่า "เรามิได้ยอมแพ้ข้าพเจ้าเองมิได้ยอมแพ้ ขอให้เราฉวยโอกาสนี้ตั้งต้นทำงานกันใหม่เพื่อทำให้ความฝันของเรา กลายเป็นความจริง และทำให้ประเทศของเราเข้มแข็งอีกครั้งหนึ่ง" ในการแถลงแสดงภาวะสหรัฐนานหนึ่งชั่วโมงนี้ท่านประธานาธิบดี กล่าวถึงเรื่องที่ชาวอเมริกันโกรธเคืองหลายครั้งซึ่งเป็นเหตุให้คะแนนนิยม ที่ประชาชนมีต่อการปฏิบัติหน้าที่ของท่านลดน้อยลงไป ท่านประธานาธิบดีกล่าวไว้ตอนนี้ว่า "เราต้องยอมรับว่าขณะนี้เราเผชิญกับเรื่องที่ร้ายแรง ยิ่งกว่าภาวะการเงินขาดดุลย์ เราเผชิญกับการขาดความเชื่อถือและการเคลือบแคลงสงสัยที่บ่อนเซาะ เกี่ยวกับเรื่องวิธีการบริหารงานของวอชิงตันอันเป็นเรื่องที่เกิดพอกพูนมานานเป็นปีๆ" เรื่องที่ชาวอเมริกันคับแค้นใจอย่างมากมาย ได้แก่การที่อัตราการว่างงานในอเมริกายังดึงดันอยู่ที่ระดับสิบเปอร์เซ็นต์ ท่านประธานาธิบดีเสนอความคิดริเริ่มหลายอย่าง สำหรับแก้ปัญหาข้างต้นและเร่งเร้าให้วุฒิสภาอเมริกัน และสภาผู้แทนราษฎรอเมริกันผ่านร่างกฎหมายสร้างงานให้คนทำฉบับที่สองโดยไม่รอรี เพราะชาวอเมริกันกำลังเดือดร้อน และต้องการให้ทางการช่วยเหลือ ในบรรดาจุดมุ่งหมายทางเศรษฐกิจ ของท่านประธานาธิบดีรวมถึงการเพิ่มการส่งออกให้สูงขึ้นสองเท่าตัว ภายในห้าปี และให้ตรึงรายจ่ายเกี่ยวกับโครงการภายในประเทศส่วนมากไว้เป็นเวลาสามปี โดยเริ่มตั้งแต่ปีพุทธศักราช 2554ท่านประธานาธิบดียังเร่งเร้า ฝ่ายเดโมแครตมิให้เลิกล้มความพยายาม ที่จะปฏิรูประบบการดูแลรักษาสุขภาพของสหรัฐซึ่งรัฐบาลอเมริกันชุดนี้ ถือว่าเป็นงานชิ้นสำคัญยิ่งชิ้นหนึ่ง ในเรื่องนโยบายต่างประเทศนั้นท่านประธานาธิบดีให้คำมั่นอีกครั้งหนึ่งว่า จะถอนหน่วยรบของสหรัฐทั้งหมด ออกจากอิรัคภายในสิ้นเดือนสิงหาคมท่านประธานาธิบดียังแสดงความมั่นใจด้วยว่า สหรัฐจะประสบความสำเร็จในสงคราม ในอัฟกานิสถานและการเพียรพยายามทางการทูตกำลังช่วยโดดเดี่ยวอิหร่าน และเกาหลีเหนือ เกี่ยวกับการที่ทั้งสองประเทศนั้น มุ่งแสวงหาอาวุธนิวเคลียร์ ทางฝ่ายพรรครีพับลิกันนั้นมอบให้ผู้ว่ารัฐการรัฐเวอร์จิเนียบอบ แม็คดอนเนล หนึ่งในบรรดาชาวพรรครีพับลิกัน ผู้ชนะการเลือกตั้งเมื่อเร็วๆ นี้ตามรัฐที่พรรคเดโมแครตเคยได้ชัยชนะรวดในการเลือกตั้งเมื่อปีพุทธศักราช 2551 เป็นผู้แถลงตอบโต้ซึ่งเขากล่าวว่า พรรคเดโมแครตกำลังใช้จ่ายเงินมากเกินสมควรอันทำให้เกิดภาระหนี้สินมากมายเหลือกำลัง เขากล่าวด้วยว่า ชาวอเมริกันต้องการการบริบาลสุขภาพที่ไม่แพงเกินกำลังของพวกเขา แต่ไม่ต้องการให้รัฐบาลเป็นผู้ดำเนินงานเอง